[pic] | KOMISIJA EVROPSKIH SKUPNOSTI |

Bruselj, 12.10.2006

COM(2006) 564 konč.

2006/0194 (CNS)

Predlog

UREDBA SVETA

o finančnih prispevkih Skupnosti v Mednarodni sklad za Irsko (2007–2010)

(predložila Komisija) {SEC(2006) 1227}

OBRAZLOŽITVENI MEMORANDUM

Mednarodni sklad za Irsko (IFI) je bil ustanovljen leta 1986, da bi prispeval k izvajanju člena 10(a) anglo-irskega sporazuma z dne 15. novembra 1985, ki določa, da „ obe vladi sodelujeta pri spodbujanju gospodarskega in socialnega razvoja tistih območij obeh delov Irske, ki so bila najbolj prizadeta zaradi posledic nestabilnosti v zadnjih letih, ter da preučita možnost zagotovitve mednarodne pomoči za to delo“ .

Cilji IFI so „pospeševanje gospodarskega in socialnega napredka ter spodbujanje stikov, dialoga in sprave med nacionalisti in unionisti na celotnem ozemlju Irske“*.

Evropska skupnost je po začetnih prispevkih Združenih držav in drugih držav ter ob priznavanju, da so bili cilji IFI odraz ciljev, ki jih uveljavlja sama, želela dati praktično podporo spodbudi. V IFI je začela prispevati leta 1989. Prispevanje ES v sklad zdaj predstavlja približno 48 % letnih prispevkov v sklad in 40 % kumulativnih prispevkov do sedaj. Komisijo zastopa opazovalec na vseh sestankih sveta IFI od začetka leta 1989.

Politično ozadje regije se je razvijalo več let: leta 1994 so glavne paravojaške skupine razglasile prekinitev ognja; aprila 1998 je Sporazum iz Belfasta („veliki petek“) privedel do politične poravnave za mirovni proces, vključno s prenosom pooblastil na skupščino Severne Irske in na Izvršni odbor, ki sta bila ustanovljena konec leta 1999. Vendar je med sektami še vedno visoka raven incidentov, ki ogrožajo varnost, psihološka in fizična delitev med glavnimi skupnostmi pa se povečuje. Delovanje skupščine Severne Irske je trenutno začasno ustavljeno, kar ponazarja grožnje in negotovosti v zvezi z mirovnim procesom v regiji.

V tem okviru je gospodarski in socialni razvoj za podporo miru in spravi na osnovni ravni dolgoročen proces. Kot instrument za dosego tega cilja IFI dopolnjuje ukrep, ki ga izvajajo Programi EU za mir in spravo na Severnem Irskem in v mejni regiji Irske („PEACE I“ 1995–1999, „PEACE II“ 2000–2006 in „PEACE III“ 2007–2013).

Kljub temu je Mednarodni sklad ob zavedanju, da je sedanja raven mednarodne podpore omejena, leta 2005 opravil pregled svojih struktur in prednostnih nalog, da ponovno opredeli svojo nalogo glede na nove razmere, in sprejel strateški okvir, s katerim se bo delovanje sklada končalo leta 2010. Ta strategija ima naslov „Sharing the Space“ („Skupno življenje na tem prostoru“) in začenja zadnjo fazo dejavnosti sklada (2006–2010). Sklad se bo v tem zaključnem obdobju osredotočil na območja, ki so najbolj potrebna pomoči, in si bo prizadeval zagotoviti, da bo njegovo delo dolgoročno trajnostno.

Evropska komisija je v skladu s sedanjim krogom prispevkov** predložila oceno dejavnosti sklada IFI tudi proračunskemu organu***. To potrjuje zelo dragocene in pozitivne ukrepe sklada IFI za mir in spravo v regiji in tako izpolnitev njegovih ciljev. Poročilo navaja, da „ Komisija verjame, da je treba financiranje po letu 2006 zagotoviti na podlagi ugotovitev iz tega poročila, kar bi se moralo odražati v prihodnji uredbi Sveta o prispevku ES v IFI ali prek drugih ustreznih sredstev sodelovanja med Komisijo in IFI“.

Ob upoštevanju zgornje ocene se predlaga, da EU še naslednja štiri leta nadaljuje s svojimi prispevki v znesku 15 milijonov EUR letno v sklad IFI. Predlagano novo obdobje se bo zato končalo leta 2010, kar bo sovpadalo s prenehanjem delovanja sklada IFI.

Nova uredba Sveta mora odražati tudi ugotovitve iz poročila Komisije, zlasti tiste, ki povečujejo sinergijo ciljev in koordinacijo intervencij strukturnih skladov, zlasti z novim programom PEACE in določbami o ukinitvi.

Paket predlogov za sprejetje vključuje:

- predlog uredbe Sveta o finančnih prispevkih Skupnosti za Mednarodni sklad za Irsko (2007–2010),

- sporočilo Komisije o poročilu o Mednarodnem skladu za Irsko v skladu s členom 5 Uredbe Sveta (ES) št. 177/2005.

2006/0194 (CNS)

Predlog

UREDBA SVETA

o finančnih prispevkih Skupnosti v Mednarodni sklad za Irsko (2007–2010)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 308 Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju naslednjega:

(1) Mednarodni sklad za Irsko (v nadaljnjem besedilu „sklad“) je bil ustanovljen leta 1986 s Sporazumom z dne 18. septembra 1986 med Vlado Irske in Vlado Združenega kraljestva Velike Britanije in Severne Irske o Mednarodnem skladu za Irsko (v nadaljnjem besedilu „sporazum“) za pospeševanje gospodarskega in socialnega napredka ter za spodbujanje stikov, dialoga in sprave med nacionalisti in unionisti na celotnem ozemlju Irske kot enega od ciljev, določenih v anglo-irskem sporazumu z dne 15. novembra 1985.

(2) Skupnost je zagotavljala finančne prispevke v sklad od leta 1989. V obdobju 2005 do 2006 je bilo iz proračuna Skupnosti v skladu z Uredbo Sveta (ES) 177/2005 z dne 24. januarja 2005 o finančnih prispevkih Skupnosti v Mednarodni sklad za Irsko vsako leto dodeljenih 15 milijonov EUR[3]. Navedena uredba bo prenehala veljati 31. decembra 2006.

(3) Ocene, izvedene v skladu s členom 5 Uredbe (ES) št. 177/2005, so potrdile potrebo po nadaljnji podpori dejavnosti sklada in povečanju sinergije ciljev in koordinacije intervencij strukturnih skladov Skupnosti, zlasti posebnega programa za mir in spravo na Severnem Irskem in v obmejnih okrajih Irske (v nadaljnjem besedilu program „PEACE“), sprejetega v skladu z Uredbo Sveta (ES) št. 1260/1999 z dne 21. junija 1999 o splošnih določbah o strukturnih skladih[4].

(4) Mirovni proces na Severnem Irskem zahteva nepretrgano podporo Skupnosti skladu tudi po 31. decembru 2006. Ob priznanju posebnega prizadevanja v mirovnem procesu je bila programu PEACE dodeljena dodatna pomoč iz strukturnih skladov za obdobje 2007 do 2013 v skladu z odstavkom 22 Priloge II k Uredbi Sveta (ES) št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999[5].

(5) Evropski svet je na sestanku 15. in 16. decembra 2005 v Bruslju pozval Komisijo k sprejetju potrebnih ukrepov, s katerimi bi Skupnost nadaljevala s podporo skladu, ko bo ta začel z odločilno zadnjo fazo svojega dela do leta 2010.

(6) Prispevek Skupnosti v sklad mora imeti obliko finančnih prispevkov za leta 2007, 2008, 2009 in 2010, tako da se bo končal hkrati z delovanjem sklada.

(7) Pri razdeljevanju prispevka Skupnosti mora dati sklad prednost čezmejnim ali medskupnostnim projektom tako, da bo dopolnjeval dejavnosti, ki se financirajo iz programa PEACE za obdobje 2007 do 2010.

(8) V skladu s sporazumom vsi plačniki prispevkov v sklad sodelujejo kot opazovalci na sestankih sveta Mednarodnega sklada za Irsko.

(9) Pomembno je zagotoviti ustrezno usklajevanje med dejavnostmi sklada in dejavnostmi, ki se financirajo v okviru strukturnih skladov Skupnosti v skladu s členom 159 Pogodbe, zlasti programa PEACE.

(10) Pomoč iz sklada velja za učinkovito samo, če bo zagotavljala trajnosten gospodarski in socialni napredek in se ne bo uporabljala kot nadomestek za druge javne ali zasebne izdatke.

(11) Oceno določb o ukinitvi sklada je treba opraviti pred 1. julijem 2008.

(12) Znesek finančnega okvira v smislu točke 38 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem[6] poslovodenju je vključen v to uredbo za celotno obdobje trajanja programa, kar ne vpliva na pooblastila proračunskega organa, kakor so opredeljena s Pogodbo.

(13) Znesek prispevka Skupnosti v sklad, izražen v tekočih vrednostih, je 15 milijonov EUR za vsako od let 2007, 2008, 2009 in 2010.

(14) Ta podpora bo prispevala k večji solidarnosti med državami članicami in njihovimi narodi.

(15) Za sprejetje te uredbe Pogodba ne predvideva nobenih pooblastil, razen pooblastil iz člena 308 Pogodbe,

SPREJEL NASLEDNJO UREDBO:

Člen 1

Znesek prispevka za delovanje Mednarodnega sklada za Irsko (v nadaljnjem besedilu „sklad“) za obdobje 2007–2010 znaša 60 milijonov EUR.

Letna proračunska sredstva odobri proračunski organ v mejah finančnega okvira.

Člen 2

Sklad bo prispevek uporabil v skladu s Sporazumom z dne 18. septembra 1986 med Vlado Irske in Vlado Združenega kraljestva Velike Britanije in Severne Irske o Mednarodnem skladu za Irsko (v nadaljnjem besedilu „sporazum“).

Pri razdeljevanju prispevka mora dati sklad prednost čezmejnim ali medskupnostnim projektom tako, da bo dopolnjeval dejavnosti, ki se financirajo iz strukturnih skladov Skupnosti, zlasti dejavnosti programa PEACE, ki deluje na Severnem Irskem in obmejnih okrajih Irske.

Prispevek se uporablja tako, da zagotavlja trajnostni gospodarski in socialni napredek na zadevnih območjih. Ne uporablja se kot nadomestek za druge javne in zasebne izdatke.

Člen 3

Komisija predstavlja Skupnost kot opazovalka na sestankih sveta sklada (v nadaljnjem besedilu „svet“).

Sklad je po potrebi opazovalec na sestankih nadzornega odbora programa PEACE in drugih intervencij strukturnih skladov.

Člen 4

Komisija v sodelovanju s svetom sklada na vseh ravneh določi ustrezne postopke za spodbujanje usklajevanja med skladom ter organi upravljanja in izvajalskimi telesi, ustanovljenimi v okviru zadevnih intervencij strukturnih skladov, zlasti v okviru programa PEACE.

Člen 5

Komisija v sodelovanju s svetom sklada določi ustrezne postopke obveščanja in informiranja, da se objavi prispevek Skupnosti za projekte, ki se financirajo iz sklada.

Člen 6

Sklad najpozneje do 30. junija 2008 predloži Komisiji strategijo o zaključku dejavnosti sklada, ki vključuje:

(a) akcijski načrt z načrtovanimi plačili in predvidenim datumom zaključka dejavnosti,

(b) postopek razveljavitve dodelitve proračunskih sredstev,

(c) ravnanje s kakršnimi koli preostalimi zneski in prejetimi obrestmi ob ukinitvi sklada.

Poznejša plačila skladu so odvisna od tega, ali Komisija odobri strategijo o ukinitvi. Če se strategija o ukinitvi ne predloži do 30. junija 2008, se plačila skladu prekinejo do prejema strategije.

Člen 7

1. Prispevke upravlja Komisija.

Ob upoštevanju odstavka 2 se letni prispevki plačajo v naslednjih obrokih:

(a) prvo predplačilo v višini 40 %, ko Komisija prejme izjavo o obvezi, ki jo podpiše predsednik sveta sklada, da sklad izpolnjuje pogoje za odobritev prispevka iz te uredbe;

(b) drugo predplačilo v višini 40 % čez šest mesecev;

(c) končno plačilo v višini 20 %, ko Komisija prejme in potrdi letno poročilo o dejavnostih sklada in revidiran zaključni račun za zadevno leto.

2. Komisija pred izplačilom obroka izvede oceno finančnih potreb sklada na podlagi gotovinskega stanja sklada v času, načrtovanem za vsako plačilo. Če po tej oceni finančne potrebe sklada ne upravičujejo plačila enega od teh obrokov, se zadevno plačilo zadrži. Komisija pregleda to odločitev na podlagi novih informacij, ki jih predloži sklad, in nadaljuje s plačili takoj, ko se štejejo za upravičena.

Člen 8

Prispevek iz sklada se lahko dodeli za delovanje, ki prejme ali je predvideno, da prejme finančno pomoč v skladu z intervencijo strukturnih skladov, če znesek navedene finančne pomoči skupaj s 40 % prispevka sklada ne presega 75 % skupnih upravičenih stroškov delovanja.

Člen 9

Končno poročilo je treba Komisiji predložiti šest mesecev pred datumom zaključka, predvidenem v strategiji o zaključku dejavnosti iz točke (a) prvega odstavka člena 6, ali šest mesecev po zadnjem plačilu Skupnosti, kar od tega se zgodi prej, in mora vključevati vse potrebne informacije, ki bi Komisiji omogočile, da oceni izvajanje pomoči in uresničevanje ciljev.

Člen 10

Končni letni prispevek se plača po analizi finančnih potreb iz člena 7(2) in pod pogojem, da delovanje sklada upošteva strategijo o ukinitvi iz člena 6.

Člen 11

Končni datum upravičenosti izdatkov je 31. december 2013.

Člen 12

Ta uredba začne veljati 1. januarja 2007.

Uredba preneha veljati 31. decembra 2010.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

ZAKONODAJNI FINANČNI IZKAZ

Področje politike: REGIO Dejavnost: Drugi regionalni ukrepi |

NASLOV UKREPA: FINANčNI PRISPEVKI SKUPNOSTI V MEDNARODNI SKLAD ZA IRSKO (2007–2010) |

1. PRORAČUNSKA VRSTICA(-E) + IME POSTAVK(-E)

13.03.12

2. SKUPNI ZNESKI

2.1. Dodeljena sredstva za ukrep (Del B) skupaj: 60 milijonov EUR za obveznosti

2.2. Obdobje uporabe: 2007–2010

2.3. Skupna večletna ocena odhodkov:

(a) Časovni pregled odobritev za prevzem obveznosti/odobritev plačil (finančna intervencija) (glej točko 6.1.1)

v mio EUR ( na tri decimalna mesta natančno )

Leto [n] 2007 | [n+1] 2008 | [n+2] 2009 | [n+3] 2010 | [n+4] | [n+5 in nasl. leta] | Skupaj |

Obveznosti | 15 | 15 | 15 | 15 | 60 |

Plačila | 15 | 15 | 15 | 12 | 3 | 60 |

(b) Tehnična in upravna pomoč ter odhodki za podporo ( glej točko 6.1.2 )

Obveznosti |

Plačila |

Vmesna vsota a+b |

Obveznosti | 15 | 15 | 15 | 15 | 60 |

Plačila | 15 | 15 | 15 | 12 | 3 | 60 |

(c) Skupni finančni vpliv človeških virov in drugih upravnih odhodkov (glej točki 7.2 in 7.3)

Obveznosti/plačila | 0,042 | 0,042 | 0,042 | 0,042 |

SKUPAJ a+b+c |

Obveznosti | 15,042 | 15,042 | 15,042 | 15,042 | 60,168 |

Plačila | 0,042 | 15,042 | 15,042 | 15,042 | 12 | 3 | 60,168 |

2.4. Skladnost s finančnim programiranjem in finančno perspektivo

Predlog je združljiv z obstoječim finančnim programiranjem.

2.5. Finančni vpliv na prihodke:

Predlog nima finančnih posledic (obsega tehnične vidike v zvezi z izvajanjem ukrepa).

3. ZNAČILNOSTI PRORAČUNA

Vrsta odhodkov | Novo | Prispevek Efte | Prispevki držav prosilk | Razdelek v finančni perspektivi |

neobvezni | Dif. | NE | NE | NE | 1A |

4. PRAVNA PODLAGA

Člen 308 (ES)

5. OPIS IN RAZLOGI

5.1. Potreba po intervenciji Skupnosti

5.1.1. Cilji

Spodbujanje stikov, dialoga in sprave med nacionalisti in unionisti na celotnem ozemlju Irske ter pospeševanje gospodarskega in socialnega napredka obeh skupnosti.

5.1.2. Razlogi za delovanje

Evropska skupnost je potrdila, da cilji sklada odražajo cilje, ki si jih je zastavila sama, in dala praktično podporo (15 milijonov EUR na leto od leta 1989; 20 milijonov EUR za vsako od let 1995, 1996, 1997; 17 milijonov EUR za leti 1998 in 1999; 15 milijonov EUR za leta 2000, 2001, 2002 2003, 2004, 2005 in 2006).

Evropski svet je na svojem zasedanju v Bruslju 15. in 16. decembra 2005 pozval Komisijo, naj sprejme potrebne ukrepe za nadaljnjo podporo EU, namenjeno skladu, v času, ko slednji vstopa v ključno zadnjo fazo svojega dela do leta 2010.

Nadaljevanje tega prispevka v naslednjih štirih letih do konca delovanja Mednarodnega sklada za Irsko (IFI) kaže jasno podporo EU mirovnemu procesu na Severnem Irskem.

5.2. Predvideni ukrep in proračunske intervencije

- Cilji: pospeševanje gospodarskega in socialnega napredka ter spodbujanje stikov, dialoga in sprave med nacionalisti in unionisti na celotnem ozemlju Irske.

- Sklad deluje večinoma na Severnem Irskem in obmejnih regijah Irske; njegov cilj so določena prikrajšana območja.

- Za podrobno analizo dejavnosti sklada: glej poročilo Komisije in priloge COM(2006) 563 / SEC(2006) 1226 z dne 12.10.2006.

5.3. Metode izvajanja

Ob upoštevanju ocene finančnih potreb sklada se letni prispevki običajno plačajo v naslednjih obrokih: prvo predplačilo v višini 40 %, ko Komisija prejme izjavo o zavezi, ki jo podpiše predsednik sveta Sklada v skladu z uredbo Sveta; drugo predplačilo v višini 40 % šest mesecev kasneje in končno plačilo v višini 20 %, ko Komisija prejme in potrdi letno poročilo o dejavnosti Sklada in revidirane računovodske izkaze za zadevno leto.

6. FINANČNI VPLIV

6.1. Skupni finančni vpliv na Del B – (v celotnem programskem obdobju)

6.1.1. Finančna intervencija

Obveznosti (v mio EUR na tri decimalna mesta natančno)

Razčlenitev | [Leto n] 2007 | [n+1] 2008 | [n+2] 2009 | [n+3] 2010 | [n+4] | [n+5 in nasl. leta] | Skupaj |

Ukrep 1 | 15 | 15 | 15 | 15 | 60 |

Ukrep 2 |

itd. |

SKUPAJ | 15 | 15 | 15 | 15 | 60 |

6.1.2. Tehnična in upravna pomoč, odhodki za podporo in odhodki za IT (odobritve za prevzem obveznosti)

Se ne uporablja.

6.2. Izračun stroškov po ukrepih, predvidenih v delu B (v celotnem programskem obdobju)

Se ne uporablja.

7. VPLIV NA ODHODKE ZA ZAPOSLENE IN ODHODKE ZA POSLOVANJE

7.1. Vpliv na človeške vire

Vrste delovnega mesta | Osebje, dodeljeno za upravljanje ukrepov, z uporabo obstoječih in/ali dodatnih virov | Skupaj | Opis nalog, ki izvirajo iz ukrepa |

Število stalnih delovnih mest | Število začasnih delovnih mest |

Uradniki ali začasno osebje | A B C | 0,2 0,1 | 0,2 0,1 | Po potrebi se lahko doda natančnejši opis nalog. |

Drugi človeški viri |

Skupaj | 0,3 | 0,3 |

7.2. Skupni finančni vpliv človeških virov

Vrsta človeških virov | Znesek (EUR) | Način izračuna * |

Uradniki Začasno osebje | 32 400 | 0,3 * €108 000 |

Drugi človeški viri (navesti proračunsko vrstico) |

Skupaj | 32 400 |

Zneski so skupni odhodki za dvanajst mesecev.

7.3. Drugi upravni odhodki, ki izhajajo iz ukrepa

Proračunska vrstica (številka in ime postavke) | Znesek (EUR) | Način izračuna |

Skupna porazdelitev (naziv A7) A0701 – Službena potovanja A07030 – Sestanki A07031 – Obvezni odbori A07032 – Neobvezni odbori A07040 – Konference A0705 – Študije in posvetovanja Drugi odhodki (določite) revizija | 8 000 1 600 | 800 EUR * 10 na leto (povprečno 5 dvodnevnih službenih poti) 800 EUR* 2 na leto |

Informacijski sistemi (A-5001/A-4300) |

Drugi odhodki – del A (navesti) |

Skupaj | 9 600 |

Zneski so skupni odhodki za dvanajst mesecev.

I. Letni znesek, skupaj (7.2 + 7.3) II. Trajanje ukrepa III. Strošek ukrepa, skupaj (I x II) | 42 000 EUR 4 leta 168 000 EUR |

8. SPREMLJANJE IZVAJANJA IN OCENA

8.1. Režim spremljanja

Komisija bo spremljala dejavnosti Sklada kot stalna opazovalka v svetu. Obveščena je o vseh predlaganih sklepih sklada, preden se le-ti predložijo svetu. Delovanje sklada nadzorujejo revizijske in nadzorne službe GD REGIO. Število in vrednost projektov, ki jih odobri IFI, bosta kazalca rezultatov.

8.2. Režim in časovni načrt za načrtovano oceno

IFI vsako leto predloži Komisiji letno poročilo o računovodskih izkazih in dejavnostih, ki morajo zadostiti zahtevam Komisije, da se plačila v sklad lahko nadaljujejo. Pred izplačilom Komisija izvede tudi oceno finančnih potreb sklada na podlagi gotovinskega stanja sklada v času, načrtovanem za vsako plačilo.

Sklad mora ob upoštevanju, da bo nehal delovati leta 2010, najpozneje do junija 2008 Komisiji predložiti svojo strategijo za zaključek svojih dejavnosti; pogoj za poznejša plačila v Sklad je, da Komisija odobri strategijo za zaključek.

Končno poročilo je treba Komisiji predložiti šest mesecev pred datumom likvidacije, predvidenim v strategiji za zaključek v členu 6(a) te uredbe, ali šest mesecev po zadnjem plačilu Komisije, kar koli se zgodi prej, in mora vsebovati vse potrebne informacije, ki Komisiji omogočajo, da oceni izvajanje pomoči in doseganje ciljev.

9. UKREPI PROTI GOLJUFIJAM

Komisija je zastopana v svetu Sklada in zadnji letni prispevek se plača šele po prejemu in potrditvi letnega poročila Sklada in revidiranih računovodskih izkazov. Delovanje Sklada nadzorujejo revizijske in nadzorne službe GD REGIO.

* Sporazum med Vlado Združenega kraljestva Velike Britanije in Severne Irske in Vlado Irske o Mednarodnem skladu za Irsko, 18. september 1986 (nazadnje spremenjen 10. oktobra 2000); Serija pogodb UK št. 58 (1987) Cm 266/Republika Irska št. 1 (1986) Cmnd 9908.

** Uredba Sveta (ES) št. 177/2005 z dne 24. januarja 2005; UL L 30, 3.2.2005, str. 1.

*** COM (2006) 563 konč., 12.10.2006.

[1] UL C, str.

[2] UL C, str.

[3] UL L 30, 3.2.2005, str. 1.

[4] UL L 161, 26.6.1999, str. 1. Uredba, kakor je bila nazadnje spremenjena z Uredbo (ES) št. 173/2005 ( UL L 29, 2.2.2005, str. 3) ter razveljavljena in nadomeščena z Uredbo (ES) št. 1083/2006 (UL L 210, 31.7.2006, str. 210) s 1. januarjem 2007.

[5] UL L 210, 31.7.2006, str. 25.

[6] UL L 139, 14.6.2006, str.1.